รัฐมนตรีช่วยว่าการกระทรวงพาณิชย์ มั่นใจ ไทยสามารถส่งออกข้าวปีนี้ได้ตามเป้าหมายปริมาณ 10 ล้านตัน
รัฐมนตรีช่วยว่าการกระทรวงพาณิชย์ มั่นใจ ไทยสามารถส่งออกข้าวปีนี้ได้ตามเป้าหมายปริมาณ 10 ล้านตัน         นางสาวชุติมา บุณยประภัศร รัฐมนตรีช่วยว่าการกระทรวงพาณิชย์ กล่าวยอมรับว่า ผลกระทบจากภัยแล้งส่งผลให้ปริมาณการผลิตข้าวปีนี้ลดลง ดังนั้นกระทรวงพาณิชย์ จึงร่วมกับกระทรวงเกษตรและสหกรณ์ ขับเคลื่อนการดำเนินงานตามแผนการผลิตและการตลาดข้าวครบวงจร เพื่อปรับสมดุลการผลิตและการบริโภค โดยคาดว่าจะช่วยควบคุมปริมาณผลผลิตข้าวปีนี้ให้ใกล้เคียงกับปีก่อน สำหรับผลผลิตข้าวทั้งปี 2562 กระทรวงเกษตรและสหกรณ์ ประมาณการณ์จะมีผลผลิตประมาณ 33-34 ล้านตันข้าวเปลือก หรือคิดเป็น 22 ล้านตันข้าวสาร และมั่นใจว่า การส่งออกข้าวไทยในปีนี้จะทำได้ตามเป้าหมายที่กำหนดไว้ 10 ล้านตัน หลังมีการเดินหน้าทำตลาดต่อเนื่อง    ด้านนายอดุลย์ โชตินิสากรณ์ อธิบดีกรมการค้าต่างประเทศ กล่าวว่า  ประเทศไทย เป็นผู้นำด้านการค้าและการส่งออกข้าวของโลก โดยปัจจุบัน ไทยส่งออกข้าวไปทุกภูมิภาคของโลก มีส่วนแบ่งในตลาดประมาณร้อยละ 20-25 ของการส่งออกทั้งหมด และสร้างรายได้เข้าสู่ประเทศเฉลี่ยปีละกว่า 150,000 ล้านบาท โดยในปี 2561 ที่ผ่านมา ไทยส่งออกข้าวรวม 11.09 ล้านตัน คิดเป็นมูลค่า 1.8 แสนล้านบาท และคาดว่าในปี 2562 นี้ ไทยจะยังส่งออกข้าวได้ตามเป้าหมาย